‘Oscar huil baie en slaap min’Pistorius verskyn in die Pretoria-landdroshof tydens sy borgaansoek in Februarie. Foto: Werner Beukes/SAPA “Oscar slaap sleg. Hy eet sleg. Daar is dae wanneer hy oukei is maar ander dae is dit verskriklik,” het Peet van Zyl op die vooraand van Pistorius se hofverskyning aan die Duitse weekblad Der Spiegel gesê. “Wanneer jy met hom praat, natuurlik luister hy maar ek kan hom nie bereik nie, hy is nie daar nie. Hy huil baie.” Van Zyl sê Pistorius sien twee tot drie keer per week ŉ sielkundige. “Sy is streng met hom. Elke keer wat ek hom na ŉ sessie sien is hy heeltemal verwoes.” Pistorius verskyn weer Dinsdag in die Pretoria-landdroshof nadat hy in Februarie op borg van R1 miljoen vrygelaat is. Sy hofverskyning sal glo net sowat 10 minute duur aangesien die polisie se ondersoek na die saak na verwagting eers teen Augustus afgehandel sal wees. Pistorius word van moord aangekla nadat hy Steenkamp op 14 Februarie doodgeskiet het. Pistorius voer aan dat hy haar as ŉ inbreker aangesien het terwyl die staat meen dit was moord met voorbedagte rade.